钦定古今图书集成/明伦汇编/官常典/第581卷 > 毛伯温
## 钦定古今图书集成/明伦汇编/官常典/第581卷 > 毛伯温

按《明外史》本传：“伯温，字汝厉，吉水人。祖超，广西知府。
伯温举正德三年进士，授绍兴府推官，擢御史，巡按
福建、河南。世宗即位，中官张锐、张忠等论死，其党萧
敬、韦霦阴缓之。伯温请并诛敬、霦，中官为屏气。嘉靖
初，迁大理寺丞，擢右佥都御史，巡抚宁夏。李福达狱
起，坐为大理时失入，褫职归。用荐起故官，抚山西，移”
顺天，皆未赴。改理院事，进左副都御史。为赵府宗人
祐椋所讦，解官候勘。已，复褫职。十五年冬，皇嗣生，将
颁诏外国。礼部尚书夏言以安南久失朝贡，不当遣
使，请讨之。遂起伯温右都御史，与咸宁侯仇鸾治兵
待命。以父丧辞，不许，令御史趣上道。明年五月至京，
上《方略》六事。会安南世孙黎宁遣陪臣郑惟僚等愬
莫登庸弑逆，请兴师复仇。帝疑其不实，命暂缓师。敕
两广、云南守臣勘报，而使伯温协理院事。御史何维
柏请听伯温终制，不许。伯温引疾不出，至禫除，始起
视事。其冬迁工部尚书。十七年春，云南巡抚汪文盛
等以登庸降表至，请宥罪许贡，永为藩臣。下廷议，佥言不可许。乃改伯温兵部尚书兼右都御史，克期启
行。帝以用兵事重，无必讨意，特欲威服之。而兵部尚
书张瓒无所画，视帝意为可否。朝论籍籍，言不当兴
师，又不敢显谏。帝亦知之。制下数月，两广总督侍郎
张经以《用兵方略》上，且言须兵三十万，饷百六十万
石。钦州知州林希元则极言登庸易取状，请即日出
师。瓒不敢决，复请廷议。议上，无成策。帝不怿，让瓒，师
复止。命伯温仍协理院事。明年二月，帝幸承天，诏伯
温总督宣、大、山西军务。俄选宫僚，加兼太子宾客。大
同、镇边、镇川、弘赐、镇河、镇卤五堡，相距二百馀里。极
边近贼帐，自巡抚张文锦以筑堡致乱后无敢议修
者。伯温曰：“变所由生，以任用匪人，非建议谬也。”卒营
之。募军三千防守，给以闲田，永除其赋，边防赖焉。录
功，加太子少保。是时，登庸及方瀛惧讨，数上表乞降，
籍土地，人民待命。帝亦欲因抚之，遣侍郎黄绾招谕。
绾多所要求。帝怒，罢绾。再下廷议抚剿之宜，咸言当
讨。帝从之。闰七月命伯温鸾南征。文武三品以下不
用命者，听以军令从事。仍谕登庸父子“如果悔罪降，
待以不死。”伯温等至广西，会总督，经总兵官安远侯
柳珣，参政翁万达、张岳等议，征两广、福建、湖广狼、土
官兵，凡十二万五千馀人，分三哨，自凭祥、龙峒、思陵
州入，而以奇兵二为声援。檄云南巡抚汪文盛帅兵
驻莲花滩，亦分三道进。部署已定，会鸾有罪，召还，即
以珣代。十九年秋，伯温等进驻南宁，檄安南臣民，谕
以天朝兴灭继绝之义，罪止登庸父子，举郡县降者，
以其地授之。悬重购购登庸父子，而宣谕登庸籍土
地人民纳款，即如诏书宥罪。登庸大惧，遣使诣万达
乞降，词甚哀。万达送之伯温所，伯温承制许之，期十
一月束身来归。万达先筑台镇南关，张御幄，置幕以
待。时方瀛已死，及期，登庸率从子文明及部酋阮如
桂等四十馀人，皆素衣系组于颈，至关南俟命。伯温
传令启关，登庸等跣足膝行，北面稽首，上降表。伯温
令去组受其表，登庸等俯伏拜谒如仪，复就军前谒
伯温等。伯温宣天子恩威，纳其图籍，并所还钦州四
峒地，权令还国听命。驰疏以闻，帝大悦。诏改安南国
为安南都统使司，以登庸为都统使，世袭置十三宣
抚司，令自署置。伯温受命岁馀，不发一矢而安南定。
由帝本不欲用兵故也。论功，加太子太保。二十一年
正月还朝，复理院事。边关数有警，伯温请筑京师外
城。帝已报可。给事中刘养直言庙工方兴，物力难继，
乃命暂止。其年十月，张瓒卒，伯温代为兵部。瓒贪黩，
戎备尽堕。伯温会廷臣议上防边二十四事，军令一
新。言官建议，请核实新军京军及内府力士匠役，以
裕国储。伯温因上冗滥当革者二十馀条，凡锦衣、腾
骧诸卫，御马、内官、尚膳诸监素为中贵盘踞者，尽在
革中。帝称善，立命清汰。宿弊颇釐，而左右近习多不
悦。二十三年秋，顺天巡抚朱方以防秋毕请撤客兵。
未几，寇大入，直逼畿辅。帝震怒，并械总督翟鹏遣戍，
毙方杖下。御史舒汀言：“方止议撤蓟兵，而并撤宣、大，
则伯温与职方郎韩最也。”帝遂削伯温籍，杖最八十，
戍极边。伯温归，疽发背卒。穆宗立，复官赐恤。天启初，
追谥襄懋。伯温气宇沉毅，饮啖兼十人，临事决机，不
动声色。安南之役，万达、岳策为多，伯温力荐于朝，二
人遂得任用。